วันเสาร์ที่ 3 กรกฎาคม 2564
อภ.แจงจัดซื้อวัคซีนโมเดอร์นา ต้องรอเอกชนรวบรวมยอดและงบถึงเซ็นสัญญาได้
องค์การเภสัชกรรมแจงไม่ได้ลงนามสัญญาจัดซื้อวัคซีนโมเดอร์นาล่าช้า เนื่องจากเพิ่งได้รับสัญญาจากบริษัทซิลลิควันที่ 2 กรกฎาคม และรอเอกชนรวบรวมจำนวนและเงินภายในกรกฎาคมนี้ก่อน ถึงเซ็นสัญญาช่วงต้นเดือนสิงหาคมได้ โดยจะได้รับวัคซีนช่วงไตรมาสที่ 4
องค์การเภสัชกรรมแจงไม่ได้ลงนามสัญญาจัดซื้อวัคซีนโมเดอร์นาล่าช้า เนื่องจากเพิ่งได้รับสัญญาจากบริษัทซิลลิควันที่2กรกฎาคม และรอเอกชนรวบรวมจำนวนและเงินภายในกรกฎาคมนี้ก่อน ถึงเซ็นสัญญาช่วงต้นเดือนสิงหาคมได้ โดยจะได้รับวัคซีนช่วงไตรมาสที่4แต่จะเจรจาขอให้จัดส่งเร็วขึ้น ด้านกรมควบคุมโรคคาดนำเอกสารจัดซื้อไฟเซอร์เข้า ครม. ได้6กรกฎาคม หากเรียบร้อยผ่านลงนามได้ทันที
วันนี้ (3กรกฎาคม2564)นายแพทย์วิฑูรย์ ด่านวิบูลย์ ผู้อำนวยการองค์การเภสัชกรรม (อภ.) กล่าวถึงกรณีการนำเข้าวัคซีนโมเดอร์นา ว่า อภ.มีการติดต่อกับบริษัทโมเดอร์นาโดยตรงตั้งแต่วันที่25กุมภาพันธ์2564ว่าจะสามารถได้วัคซีนในมิถุนายน2564หรือไม่ โดยบริษัทตอบกลับวันที่28กุมภาพันธ์ว่า วัคซีนมีจำกัดและ มีความต้องการสูงมาก สามารถส่งได้เร็วที่สุดคือไตรมาสแรกของปี2565และวันที่1เมษายน อภ.สอบถามเพิ่มว่ามีบริษัทตัวแทนหรือไม่เนื่องจากมีเอกชน2รายระบุว่าสามารถนำเข้ามาได้อย่างถูกต้องและรวดเร็ว บริษัทตอบกลับวันที่2เมษายนว่า มีบริษัท ซิลลิค ฟาร์มา จำกัด เป็นผู้แทนบริษัทเดียว จากนั้นวันที่21เมษายน มีการตกลงกันว่าวัคซีนโมเดอร์นาจะเป็นวัคซีนทางเลือก และวันที่15พฤษภาคม บริษัทซิลลิค ประกาศว่า การจัดซื้อวัคซีนโมเดอร์นาต้องจัดซื้อผ่านตัวแทนภาครัฐเท่านั้น ทำให้ อภ.ได้รับมอบหมายเป็นตัวแทนดำเนินการสั่งซื้อให้เอกชน
"เมื่อถามว่าทำไมถึงล่าช้า เนื่องจากเป็นการจัดซื้อด้วยงบของเอกชน ไม่ใช่งบประมาณภาครัฐ จึงต้องรอเอกชนรวบรวมยอด ซึ่ง อภ.ประสานกับสมาคมโรงพยาบาลเอกชนมาตลอด พบว่ามีความต้องการกว่า9ล้านโดส แต่จากการเจรจาบริษัทระบุว่าส่งให้ได้ไตรมาส4ปี2564ประมาณ4ล้านโดส และไตรมาส1ปี2565ประมาณ1ล้านโดส ถือว่าเร็วขึ้น จึงต้องรวบรวมยอดและเงินมาให้ อภ.ภายในเดือนกรกฎาคมนี้ถึงไปเซ็นสัญญาได้ ซึ่งวางไว้ที่ต้นเดือนสิงหาคม" นายแพทย์วิฑูรย์กล่าว
นายแพทย์วิฑูรย์กล่าวต่อว่า เอกสารสัญญาเพิ่งได้รับจากบริษัทซิลลิคเมื่อช่วงเช้าวันที่2กรกฎาคมและส่งสำนักงานอัยการสูงสุดพิจารณาช่วงบ่ายวันเดียวกัน โดยบางเรื่องอาจต้องเข้าสู่การพิจารณาของ ครม.ด้วย ถ้าสัญญาเรียบร้อยทางโมเดอร์นายืนยันว่า จะส่งวัคซีนให้ไทยได้ในไตรมาสสุดท้ายของปีนี้ ซึ่งแต่อาจเป็นได้ตั้งแต่วันที่1ตุลาคม-31ธันวาคม เพราะกำหนดกรอบมากว้าง ๆ แต่พยายามเจรจาขอให้จัดส่งให้ได้เร็วขึ้นอีก รวมถึงเจรจาว่าเป็นไปได้หรือไม่ที่จะส่งวัคซีนจากประเทศที่ไม่ได้ลงนามสัญญากับโมเดอร์นาเพื่อให้ได้วัคซีนเร็วขึ้นนอกจากนี้ อภ.มีการติดตามวัคซีนชนิดอื่น ๆ เช่น วัคซีนซับยูนิตโปรตีน วัคซีนเชื้อตาย และมีการศึกษาวิจัยวัคซีนเองโดยผ่านการทดลองในเฟส1แล้ว กำลังจะทดสอบเฟส2ช่วงเดือนสิงหาคมนี้
ด้านนายแพทย์โสภณ เอี่ยมศิริถาวร รองอธิบดีกรมควบคุมโรค กล่าวว่า นอกจากวัคซีนแอสตร้าเซนเนก้าและซิโนแวคที่จะมีเข้ามาทุกเดือนนั้น ยังมีการเจรจาจัดหาวัคซีนชนิดอื่นเข้ามาเพิ่มเติมด้วย เช่น วัคซีนmRNAของไฟเซอร์20ล้านโดส ซึ่งมีการหารือเจรจากันมาก่อนที่จะขึ้นทะเบียนกับสำนักงานคณะกรรมการอาหารและยา (อย.)เมื่อวันที่24มิ.ย. โดยมีการลงนามเอกสารไปแล้ว2ฉบับ คือ เอกสารที่สัญญาว่าเมื่อรับทราบข้อกำหนดเบื้องต้นจะไม่เปิดเผยข้อมูล เมื่อปลายเดือนเมษายน และเอกสารการจองวัคซีน ตั้งแต่วันที่10มิถุนายน2564ตอนนี้เหลือสัญญาจัดซื้อวัคซีน ซึ่งบริษัทเพิ่งมาให้เมื่อปลายเดือนมิถุนายนซึ่งสำนักงานอัยการสูงสุดตรวจสัญญาคาดว่าจะเสร็จในวันที่5กรกฎาคมนี้ และจะนำเข้าสู่การพิจารณาของ ครม.วันที่6กรกฎาคม ถ้าเรียบร้อยก็ลงนามสั่งซื้อต่อไปและจะเจรจาขอให้ส่งมอบเร็วขึ้น
*****************************3กรกฎาคม2564